Diepte-verslag: So dwing pandemie kleuterskole op knieë | Netwerk24
'n Kleuterskoolkind in Palestina dra 'n gesigmasker by die skool om hom teen Covid-19 te beskerm. In Suid-Afrika het nog net sowat die helfte van alle voorskoolse sentrums weer oopgemaak nadat hulle in Maart verlede jaar gesluit is. Foto: Getty Images
Die pandemie het die landskap van voorskoolse onderrig in Suid-Afrika op sy knieë gedwing terwyl die regering meestal geslaap het. Die vraag is of ons kinders ooit sal kan terugkry wat hulle verloor het, vra Willemien Brümmer.
"Dit voel asof ons weer heeltemal van voor af moet begin," sê Theodora Lutuli, 'n prinsipaal van Nyanga wat die afgelope jaar moes leer nie almal staan gelyk voor die virus nie.
Vir haar, soos vir baie ander, was dit 'n jaar van verlies. Nie net is haar twee kleuterskole se bankrekeninge gesluit nie; die een beur ook nou voort sonder elektrisiteit nadat sy weens die pandemie gedwing was om verlede jaar vir sewe maande nie haar voet in die klein baksteengeboutjie op die perseel van die Metodistekerk te sit nie.